شیمہ رضوی

شیمہ رضوی (اصل نام: عائشہ اعزاز، 6 جنوری 1966ء تا 19 اگست 2009ء) بھارت سے تعلق رکھنے والی اردو ادیبہ اور سیاست دان تھیں۔ وہ فارسی دان آصفہ زمانی (متوفیہ 2025ء) اور اعزاز رضوی کی دختر تھیں۔

 حالات زندگی 
6 جنوری 1966ء کو اعزاز رضوی اور آصفہ زمانی کے ہاں لکھنؤ میں پیدا ہوئیں۔ انھوں نے آٹھویں جماعت کے امتحان میں یوپی میں سب سے زیادہ نمبر حاصل کر کے ریکارڈ قائم کیا جس پر انھیں اردو اکادمی سے میرٹ اسکالر شپ دی گئی۔ انھوں نے ہائی اسکول، انٹرمیڈیٹ، بی۔ اے اور ایم۔ اے میں فرسٹ ڈویژن کے ساتھ تعلیم مکمل کی۔ ایم۔ اے دونوں اردو اور انگریزی زبانوں میں پاس کیا۔ بعد ازاں انجوں نے پی۔ ایچ۔ ڈی (اردو) اور ڈی۔ لٹ (اردو) کی ڈگریاں حاصل کیں۔ اس کے علاوہ انھوں نے عالم، ساہتیہ رتن، فرنچ زبان میں پروفیشنسی کورس، دبیر کامل، دبیر ماہ کے امتحانات اور لائبریری سائنس میں بھی ڈگری حاصل کی۔ تعلیم کے علاوہ انھوں نے فلاور میکنگ، باٹک، آئیل پنٹنگ، ڈال میکنگ، بیوٹیشین اور ٹیلرنگ جیسے عملی اور فنی کورسوں میں بھی تربیت حاصل کی۔

شیمہ رضوی کے بعض نمایاں امتیازات میں شامل ہیں کہ وہ یوپی کی پہلی خاتون ڈی۔ لٹ اور لکھنؤ یونیورسٹی کی پہلی خاتون لیکچرر رہیں۔ بعد ازاں وہ ہندوستان کی چودہ اردو اکادمیوں میں پہلی خاتون چیئرپرسن بنیں اور اتر پردیش اردو اکادمی، لکھنؤ کی چیئر پرسن رہیں (1998ء سے 16 نومبر 1999ء تک)۔ شیمہ رضوی لکھنو یونیورسٹی کے سب سے بڑے کیلاش گرلز ہاسٹل کی سب سے نو عمر پرووسٹ بھی رہیں اور پی۔ ایچ۔ ڈی کے آٹھ طلبہ کی سپروائزر مقرر ہوئیں۔ انھیں یہ امتیاز بھی حاصل ہوا کہ وہ اپنی بے پناہ مصروفیات کے باوجود ایوان سے صرف ایک دن غیر حاضر رہیں اور ہاؤس کی پہلی خاتون چیف وہپ مقرر ہوئیں۔

شیمہ رضوی دو بار ودھان پریشد کی رکن رہیں۔ تین بار اسٹیٹ منسٹر ہوئیں اس کے علاوہ پارٹی کے اہم عہدوں پر فائز رہیں۔ شیمہ رضوی نے بیرونِ ہند سولہ ممالک کا دورہ کیا۔ اعزاز رضوی اور شیمہ رضوی سیاسی جماعت بھارتیہ جنتا پارٹی سے وابستہ رہے جو مسلمانوں کو نا پسندیدہ تھی لیکن اس کے با وجود یہ دونوں شخصیات مسلم و غیر مسلم دونوں حلقوں میں مقبول عام رہیں۔

 تصنیفات 
شیمہ بچوں کے لیے کہانیاں اور ریڈیو ٹاک افسانے بھی لکھا کرتی تھیں مگر لکچرر ہوتے ہی ان کے قلم کی جولانیاں آسمان کو چھونے لگیں اور متعدد کتابیں منظر عام پر آگئیں۔ اس میں سے کچھ خاص کتابوں کے نام ملاحظہ ہوں:
 طالب علی خاں عیشی۔ حیات اور کارنامے۔ (مطبوعہ 1992ء)
 افکار و نظریات (مطبوعہ 2008ء، انعام یافتہ اردو اکادمی اتر پردیش)
 لکھنؤ میں اردو زبان و ادب۔ ماضی، حال اور مستقبل (مطبوعہ 2008ء)
 زاویۂ نگاہ (مطبوعہ 1993ء)
 انجمن ناز (مطبوعہ 1994ء)
 اردو غزل اور اس کا فکری و فنی نظام (مطبوعہ 1990ء)
یہ کتاب ہندی اور انگریزی میں بھی شائع ہو چکی ہے۔)
اس کے علاوہ اور بھی کتابیں ہیں جن کی تعداد تقریباً 19 ہے، جن میں سے تین کتابوں پر اتر پردیش اردو اکادمی سے ایک کتاب پر، آل انڈیا میر اکادمی سے اور ایک کتاب پر ہندی سنستھان سے انعامات حاصل ہو چکے ہیں۔ مقالوں کی تعداد تقریباً ڈیڑھ سو ہے، جو مختلف رسائل میں شائع ہو چکے ہیں۔

 وفات 
11 اگست 2009ء کو ودھان بھون میں تقریر کرتے ہوئے وہ اچانک برین ہیمرج سے دوچار ہوئیں اور 19 اگست وفات پا گئیں۔

 حوالہ جات 

زمرہ:اتر پردیش سے بھارتیہ جنتا پارٹی کے سیاست دان
زمرہ:اترپردیش کے ریاستی کابینی وزراء
زمرہ:لکھنؤ کے سیاست دان
زمرہ:1962ء کی پیدائشیں
زمرہ:2009ء کی وفیات